ប៉ូលិស​ចាប់​ស្រ្តី​ម្នាក់​ដែល​បង្ហោះ​រូប​ស្លៀក​ពាក់​អាក្រាត​កាយ​តាម​ហ្វេសប៊ុក
សេចក្តីប្រកាស​របស់​ស្នង​ការ​ដ្ឋាននគរបាល​រាជធានីភ្នំពេញ​ចេញផ្សាយ​នៅ​រសៀល​ថ្ងៃព្រហស្បតិ៍​នេះ​ បាន​ឲ្យដឹងថា​ ជនសង្ស័យ​ឈ្មោះ​ ថៃ ស្រីនាង ត្រូវ​បាន​សមត្ថកិច្ច​បញ្ជូន​ទៅតុលាការ នៅ​វេលា​ម៉ោង​ ៣:៣០​នាទី ថ្ងៃទី២០​ខែកុម្ភៈ​ នេះ ដើម្បី​អនុវត្ត​បន្ត​តាម​នីតិវិធី​ច្បាប់។
ភ្នំពេញ — មន្ត្រីនគរបាលក្នុងរាជធានីភ្នំពេញ នៅថ្ងៃព្រហស្បតិ៍នេះ បានចាប់ខ្លួនស្រ្តីមួយរូប ដែលត្រូវបានចោទថា បានបង្ហោះរូបភាពអាក្រាតកាយលើទំព័រហ្វេសប៊ុក។ នេះបើយោងតាមសេចក្តីប្រកាសព័ត៌មានរបស់ស្នងការដ្ឋាននគរបាលរាជធានីភ្នំពេញ។ សេចក្តីប្រកាសព័ត៌មាននេះបានឲ្យដឹងថា ជនសង្ស័យឈ្មោះ ថៃ ស្រីនាង ត្រូវបានអាជ្ញាធរមានសមត្ថកិច្ចបញ្ជូនទៅតុលាការ នៅវេលាម៉ោង ៣:៣០នាទី ថ្ងៃទី២០ ខែកុម្ភៈ ឆ្នាំ២០២០ ដើម្បីអនុវត្តបន្តតាមនីតិវិធី។ ការចាប់ខ្លួនអ្នកលក់អនឡាញឈ្មោះ ថៃ ស្រីនាង ត្រូវបានធ្វើឡើងក្នុងករណីផុសរូបភាពស៊ិចស៊ី ដោយត្រូវចោទពីបទផុសរូបភាព និងសំភារៈអាសអាភាស យោងតាមមាត្រា៣៨-៣៩ ច្បាប់ប្រឆាំងការជួញដូរមនុស្ស និងការពារអនីតិជនដែលជាប់ទោសចាប់ពី (១ខែ ដល់១ឆ្នាំ)។ ស្នងការដ្ឋាននគរបាលរាជធានីភ្នំពេញ បានបញ្ជាក់ថា កាលពីព្រឹកថ្ងៃពុធ ទី១៨ ខែកុម្ភ: ឆ្នាំ២០២០ និងធ្វើកិច្ចសន្យាចំពោះកំហុសឆ្គងដែលគាត់បានផុសរូបភាព និងវីដេអូឃ្លីប ដែលចាត់ទុកថា«ធ្វើឲ្យប៉ះពាល់ដល់ទំនៀមទំលាប់ប្រពៃណី» ជាពិសេសប៉ះពាល់«យ៉ាងធ្ងន់ធ្ងរដល់កិត្តិយសរបស់ស្ត្រីខ្មែរ» ហើយស្ត្រីរូបនោះបានយល់ព្រមថតជាវីដេអូ ដើម្បីសុំទោសជាសាធារណ:នូវកំហុសរបស់ខ្លួន។ សេចក្តីប្រកាសព័ត៌មានដដែលបានបន្ថែមថា៖ «បន្ទាប់ពីធ្វើកិច្ចសន្យា និងសារភាពកំហុសរួច នៅវេលាម៉ោង ១១:៣០ នាទី ក៏បានអនុញ្ញាតឲ្យត្រឡប់ទៅផ្ទះវិញ។ ស្រាប់តែម៉ោង ២:៣៥នាទីរសៀលថ្ងៃដដែល ថៃ ស្រីនាង នៅតែមិនរាងចាល ថែមទាំងផុសរូបអាក្រាតកាយ ដែលស្លៀកតែខោលីអូ»។ ការចាប់ខ្លួនជនសង្ស័យឈ្មោះ ថៃ ស្រីនាង ត្រូវបានធ្វើឡើង ដោយមានការឯកភាពយល់ព្រមពីលោក គុជ គីមឡុង ព្រះរាជអាជ្ញារងអមសាលាដំបូងរាជធានីភ្នំពេញ។ VOA ព្យាយាមសុំការអធិប្បាយពីលោក គុជ គីមឡុង តែលោកថាជាប់ប្រជុំ៖ «ខ្ញុំនៅកំពុងប្រជុំ កំពុង កំពុងប្រជុំ»។ ជនសង្ស័យ ថៃ ស្រីនាង ត្រូវបានចាប់ខ្លួន ដោយសមត្ថកិច្ចនៃអធិការដ្ឋាននគរបាលខណ្ឌទួលគោក។ VOA ក៏មិនទាន់អាចសុំការអធិប្បាយពីលោក ស ថេត ស្នងការនគរបាលរាជធានីភ្នំពេញ ដោយសារតែលោកក៏ជាប់រវល់ប្រជុំ។ ការចាប់ខ្លួនស្ត្រីឈ្មោះ ថៃ ស្រីនាង បានកើតមានឡើងតែបីថ្ងៃក្រោយការព្រមានរបស់លោកនាយករដ្ឋមន្ត្រី ហ៊ុន សែន ថានឹងចាត់វិធានការចំពោះស្ត្រីរូបណាដែលផ្សព្វផ្សាយលក់ផលិតផលលើកសម្ផស្ស ដោយមានការស្លៀកពាក់បែប«ស៊ិចស៊ីជ្រុលនិយម»នៅតាមគេហទំព័រ ឬបណ្តាញសង្គមហ្វេសប៊ុក។ លោក ហ៊ុន សែន អះអាងថា ការស្លៀកពាក់របៀបនេះបានប៉ះពាល់យ៉ាងខ្លាំងដល់កិត្តិយស និងសីលធម៌របស់ស្ត្រីខ្មែរ ហើយកម្ពុជាក៏គ្មានច្បាប់ឲ្យធ្វើបែបនោះឡើយ។ បន្ទាប់ពីការព្រមានរបស់លោក ហ៊ុន សែន នោះមក ក្រុមអង្គការការពារសិទ្ធិមនុស្សអន្តរជាតិ និងអង្គការក្នុងស្រុកធ្វើការលើការការពារសិទ្ធិមនុស្ស និងសិទ្ធិស្ត្រី បានបង្ហាញប្រតិកម្មជាបន្តបន្ទាប់ ដោយពួកគេលើកឡើងថា ការព្រមាននេះជាការគំរាមកំហែង និងបង្កការភាន់ច្រឡំរបស់មហាជន។ អង្គការការពារសិទ្ធិមនុស្សអន្តរជាតិ ដោយបានលើកឡើងថា ការគំរាមកំហែងរបស់លោកនាយករដ្ឋមន្ត្រីប្រឆាំងនឹងស្ត្រីដែលជាប្រើប្រាស់បណ្តាញសង្គមហ្វេសប៊ុក ជាការ «មិនទទួលខុសត្រូវ និងគ្រោះថ្នាក់ »។ អង្គការនេះ ក៏បានលើកឡើងពីហេតុការណ៍ដែលស្ត្រីឈ្មោះ ថៃ ស្រីនាង ត្រូវបាននាំយកមកធ្វើការអប់រំ និងធ្វើការសារភាព ដែលអង្គការសិទ្ធិមនុស្សអន្តរជាតិមួយនេះ ចាត់ទុកថា ធ្វើឡើងដោយបង្ខំ។ លោក Nicholas Bequelin នាយកអង្គការការពារសិទ្ធិមនុស្សអន្តរជាតិ Amnesty International ប្រចាំតំបន់អាស៊ី បានមានប្រសាសន៍នៅក្នុងសេចក្តីថ្លែងការណ៍នោះថា៖ «ការអះអាងរបស់លោក ហ៊ុន សែន ដែលថា ស្ត្រីនឹងត្រូវស្តីបន្ទោសចំពោះការជួញដូរមនុស្ស និងអំពើហិង្សាខាងផ្លូវភេទនោះ ដោយសារតែជម្រើសនៃការស្លៀកពាក់របស់ពួកគេនៅលើហ្វេសប៊ុក ជាឧទាហរណ៍មួយគួរឲ្យស្អប់ និងគ្រោះថ្នាក់នៃការស្តីបន្ទោសជនរងគ្រោះ»។ លោកយល់ថា បទបញ្ជារបស់លោកនាយករដ្ឋមន្ត្រី ហ៊ុន សែន ឲ្យតាមដាន និងអប់រំស្ត្រី តំណាងឲ្យការអនុវត្តន៍បែបគំរាមកំហែងរបស់ប្រព័ន្ធឃ្លាំមើលរបស់រដ្ឋដើម្បី ជំរុញនិន្នាការបែបរើសអើងតាមប្រព័ន្ធដែលគ្រប់គ្រងដោយបុរស។ លោកបានបន្ថែមថា៖ «ហ្វេសប៊ុកត្រូវតែច្រានចោលកិច្ចសហការតាមសំណើដែលមានលក្ខណៈរើសអើងពីអាជ្ញាធរកម្ពុជា ដើម្បីរាំងខ្ទប់គណនីរបស់ស្ត្រីទាំងនោះ។ ការអប់រំខាងសីលធម៌ដោយបង្ខំពីសំណាក់ប៉ូលិសមកលើស្ត្រីជាសកម្មភាពគ្មានច្បាប់ទម្លាប់»។ លោក Nicholas Bequelin បានអះអាងថា ស្ត្រីទាំងអស់នេះ មិនត្រូវបានចោទថា បំពានច្បាប់ណាមួយនោះទេ ហើយប៉ូលិសទំនងជាធ្វើសកម្មភាពដោយផ្អែកតែតាមការចង់បានផ្ទាល់ខ្លួនរបស់លោក ហ៊ុន សែន តែប៉ុណ្ណោះ។ ចំណែកក្រុមតំណាងអង្គការសង្គមស៊ីវិលចំនួនប្រាំមួយ និងអ្នកជំនាញឯករាជ្យផ្នែកយេនឌ័រ និងសង្គមវិទ្យាមួយរូប បានលើកឡើងក្នុងលិខិតចំហរមួយចុះថ្ងៃទី១៩ ខែកុម្ភៈថា ការអះអាងថា «ស្ត្រីដែលស្លៀកពាក់ខ្លីលេចលើលេចក្រោម ជាការជំរុញឲ្យបុរសប្រព្រឹត្តអំពើហិង្សាផ្លូវភេទ និងមានការជួញដូរមនុស្ស» គឺទស្សនៈខុសឆ្គង ភាន់ច្រឡំ និងមិនត្រូវបានលើកទឹកចិត្តនោះទេ។ លិខិតចំហរបានបន្ថែមថា៖ «ដូច្នេះការដាក់ទណ្ឌកម្មទៅលើស្ត្រីដោយសារតែជម្រើសនៃការស្លៀកពាក់របស់ពួកគេ គឺជាឫសគល់នៃអំពើហិង្សា និងការរើសអើងលើស្ត្រី វាមិនមែនជាដំណោះស្រាយនោះទេដែលរាជរដ្ឋាភិបាលត្រូវពិចារណាឡើងវិញ។ យើងខ្ញុំសូមអំពាវនាវដល់រាជរដ្ឋាភិបាលក្នុងការធានាថា កម្ពុជានឹងគោរពសិទ្ធិស្វ័យសម្រេច សិទ្ធិសម្តែងមតិ អារម្មណ៍ និងជម្រើសរាងកាយស្ត្រី ដើម្បីសម្រេចបានការលើកកម្ពស់សមភាពយេនឌ័រ និងបញ្ឈប់អំពើហិង្សាផ្អែកលើយេនឌ័រនៅកម្ពុជា»។ អ្នកស្រី អ៊ូ សុភារី អ្នកសម្របសម្រួលយុទ្ធនាការនៃអង្គការអាកសិនអេតកម្ពុជា ដែលជាហត្ថលេខីមួយនៅក្នុងលិខិតចំហរនោះ មានប្រសាសន៍ថា ខាងក្រុមអង្គការសង្គមស៊ីវិល បានបញ្ជាក់ជំហរច្បាស់ជំទាស់នឹងការមានវិធានការលើស្ត្រីដែលស្លៀកស៊ិចស៊ីតាមប្រព័ន្ធអ៊ិនធើណិត តែអាជ្ញាធរនៅធ្វើការចាប់ខ្លួនស្ត្រីឈ្មោះ ថៃ ស្រីនាង ដដែល។ អ្នកស្រីបានបន្ថែមថា៖ «យើងបានបង្ហាញអស់ហើយ ក៏ប៉ុន្តែគាត់នៅតែប្រើមាត្រាច្បាប់ ការជួញដូរមនុស្សអីយកមកប្រើទៅវិញ ហើយអាហ្នឹងទាក់ទងនឹងការបកស្រាយនោះ អាហ្នឹងជាចំណុចមួយដែលយើងត្រូវការអ្នកវិភាគផ្នែកច្បាប់គាត់យកទៅវិភាគមួយតង់ទៀតអីចឹងទៅណ៎ា ថាតើច្បាប់ហ្នឹងវាត្រូវបកស្រាយបែបហ្នឹងឬក៏យ៉ាងម៉េច»។ សម្រាប់អ្នកស្រី សេង រាសី នាយិកាប្រតិបត្តិអង្គការសីលការ (Silika) ដែលជាអង្គការធ្វើការពាក់ព័ន្ធនឹងសិទ្ធិស្ត្រីយល់ថា គួរមានការពិភាក្សាឲ្យបានច្រើនថែមទៀត លើបំណងពិតប្រាកដនៃវិធានការប្រឆាំងនឹងស្រ្តីស្លៀកពាក់ស៊ិចស៊ីលើបណ្តាញសង្គមហ្វេសប៊ុក។ «យើងត្រូវការការជជែក ការជជែកគ្នា ការពិភាក្សាគ្នា ឲ្យបានច្បាស់ថាតើអ្វីដែលយើងចង់និយាយឲ្យប្រាកដនៅកន្លែងនេះ អ្វីដែលយើងចង់ដោះស្រាយឲ្យប្រាកដនៅកន្លែងនេះ តើយើងកំពុងតែដោះស្រាយករណីរំលោភបៀតបៀនផ្លូវភេទ? តើយើងកំពុងតែដោះស្រាយករណីអាសអាភាស ឬមួយក៏យើងកំពុងតែដោះស្រាយអី?» លិខិតចំហររបស់ក្រុមអង្គការសង្គមស៊ីវិល ដែលធ្វើការដើម្បីលើកកម្ពស់សិទ្ធិស្ត្រី និងសមភាពយេនឌ័រនៅកម្ពុជា បានរំឭកឡើងថាក្នុងខែមករា ឆ្នាំ២០២០ មន្ត្រីតំណាងមកពីក្រសួងកិច្ចការនារី ក្រសួងព័ត៌មាន និងក្រសួងវប្បធម៌ និងវិចិត្រសិល្បៈ សុទ្ធតែបានលើកឡើងជាសាធារណៈអំពីជំហរដូចគ្នាដែរថា។ «ការស្លៀកពាក់ខើចលើខើចក្រោម ហួសហេតុ រួមទាំងការប្រើភាសាអាសគ្រាមនៅពេលលក់ផលិតផលតាមអនឡាញនោះ គឺជាសិទ្ធិបុគ្គល»។ ច្បាប់កម្ពុជាផ្តន្ទាទោសជនណាចែកចាយ លក់ ជួល ដាក់តាំង បញ្ចាំង ឬបង្ហាញនៅទីសាធារណៈនូវរូបភាពនិងសម្ភារៈអាសអាភាសដាក់ពន្ធនាគាររហូតដល់មួយខែ និងពិន័យជាប្រាក់រហូតដល់២០០.០០០រៀល»៕